## PROJEKTEERIMISE TÖÖVÕTULEPING

*Lepingu sõlmimise kuupäev digitaalallkirjas.*

**Saue Vallavalitsus** (edaspidi *tellija*), keda esindab põhimääruse alusel vallavanem Andres Laisk, ja

**.............** (edaspidi *töövõtja*), keda esindab juhatuse liige.............,

edaspidi koos nimetatud pooled või eraldi pool, sõlmisid projekteerimise töövõtulepingu (edaspidi *leping*) alljärgnevas:

1. **ÜLDSÄTTED**
   1. Leping on sõlmitud väikehanke „Riisipere Tiigi pargi laiendamise ehitusprojekti koostamine“ (edaspidi hange) menetlemise tulemusena. Hanke materjalid on leitavad lepingu Lisa 1.
   2. Töövõtja suhtleb tellija esindajatega eesti keeles. Kõik lepinguga seotud dokumendid vormistatakse eesti keeles.
   3. Kõik lepingu tõlgendamisest või täitmisest tulenevad vaidlused püütakse lahendada poolte vaheliste läbirääkimiste teel. Lahkhelide korral peab töövõtja tõendama tema poolt teostatu vastavust lepingu mõttele, heale tavale, kokkulepetele, normidele, eeskirjadele ja õigusaktidele. Hea tava all mõistavad pooled planeerimis- ja ehitustöövõtjate ning nimetatud tööde tellijate poolt aktsepteeritavat ning praktiseeritavat üldtunnustatud praktikat. Kokkuleppe mittesaavutamisel lahendatakse vaidlus Harju Maakohtus vastavalt Eesti Vabariigis kehtivatele õigusaktidele.
   4. Kõigis küsimustes, mis ei ole reguleeritud lepingu või selle lisadega, juhinduvad pooled Eesti Vabariigi vastavatest õigusaktidest.
   5. Lepingus toodud mõisted ja pealkirjad on mõeldud lepingu sisu edasiandmiseks. Vastuolu korral mõiste või pealkirja ja sisu vahel lähtutakse sisust. Vastavalt kontekstile viitavad lepingus ainsuses toodud sõnad ka mitmusele ja vastupidi.
   6. Käesolev lepingu tekst ei ole konfidentsiaalne ning kuulub avalikustamisele avaliku teabe seaduse alusel, kuna teave on loodud avalikke ülesandeid täites. Ülejäänud lepingu dokumentides sisalduv informatsioon on konfidentsiaalne ja pooled kohustuvad seda kolmandatele isikutele mitte avalikustama, kui lepingu pool on teistele pooltele sellest kirjalikult teada andnud (nt riigihangete seaduse alusel märgib pakkuja, milline osa pakkumusest on ärisaladus) ning tegemist on teabega, mis tuleb tunnistada asutusesiseseks kasutamiseks avaliku teabe seaduse alusel (ärisaladus, isikuandmed, turvaandmed vms).
   7. Leping on koostatud elektrooniliselt ja allkirjastatud digitaalselt. Lepingu mõlemale poolele jääb mõlema poole digitaalse allkirjaga lepingu fail.
2. **LEPINGU DOKUMENDID**
   1. Lepingu dokumendid koosnevad käesolevast lepingu tekstist, lepingu olemasolevatest ja tulevikus lisatavatest lisadest.
   2. Lepingul on selle sõlmimisel järgmised lisad:
      1. Lisa 1 - väikehanke alusdokument, sh tehniline kirjeldus ehk projekteerimise lähteülesanne;
      2. Lisa 2 - Töövõtja pakkumus

1. **LEPINGU OBJEKT**
   1. Lepingu objektiks on peatöövõtu korras Riisipere Tiigi pargi laiendamise ehitusprojekti koostamine põhiprojekti staadiumis (edaspidi ehitusprojekt) vastavalt lepingu dokumentides sätestatud tingimustele ja nõuetele (edaspidi töö).
   2. Töö tegemise tulemusel kohustub töövõtja tellijale üle andma lepingu tingimustele vastava ehitusprojekti kogu mahus digitaalselt (DWG, PDF). Töö vormistatakse eesti keeles.
   3. Töö tulemus loetakse saavutatuks, kui töövõtja on tellijale üle andnud punktis 3.2 nimetatud dokumendid lepingus sätestatud tähtaegadel ja vormis, esitanud EHR objekti ehitusloa taotlus ning täitnud muud ehitusprojekti koostamisega seotud ja Lisast 1 tulenevad projekteerija ülesanded, sh autorijärelevalve tegemine, kui tellija alustab lepingus sätestatud tähtaja jooksul ehitusprojekti alusel ehitustegevust.
   4. Töö tulemuseks olev ehitusprojekt peab võimaldama ilma täiendavate selgitusteta teostada ehitusprojekti järgse ehitamise riigihanke korraldamist ja läbiviimist ning ehitustööde teostamist. Kui tellijale üle antud ehitusprojektis avastatud puudused takistavad järgnevate ehitustööde riigihanke korraldamist või ehitustööde tegemist, siis olenemata puuduste avastamise ajast kõrvaldab töövõtja need viivitamata ning seda ei loeta lisatöödeks ega tasustata täiendavalt.
   5. Töö tegemise raames kuulub töövõtja ülesannete hulka ka:
      1. tellijale ettepanekute tegemine töö lahenduse osas niivõrd, kuivõrd need lahendused on töövõtja parima arusaama kohaselt vajalikud ehitise parema ruumilise ja tehnilise lahenduse, kvaliteedi, vastupidavuse või optimaalsema valmimise ja ehitusmaksumuse tagamiseks. Töövõtja peab vältima ebaefektiivseid ja materjalimahukaid lahendusi, sh vältima üledimensioneerimist;
      2. töö alustamiseks ja tegemiseks vajalike tehniliste tingimuste hankimine ja tellijale üleandmine ning nendega seotud kulude kandmine, sh riigilõivud, v.a juhul kui konkreetsete lähteandmete kogumine on lepinguga või hanke tehnilise kirjeldusega välistatud, samuti tegeleb töövõtja kõikide kooskõlastamistega, sh võrguvaldajatega;
      3. valmis projekti ehitusprojekti tähtajaks EHR-i esitamine ehitusloa taotlemiseks ning menetluse käigus märkuste lahendamine ning menetleja/tellija küsimustele vastamine;
      4. selliste tööde tegemine ja/või teenuse osutamine, mida ei ole lepingu dokumentides otseselt kirjeldatud, kuid mis on tavapäraselt vajalikud ehitusprojekti koostamiseks põhiprojekti staadiumis ja lepingu eesmärgi saavutamiseks.
2. **LISATÖÖD**
   1. Pooled võivad vajadusel kokku leppida töö tegemise käigus selguvate vajalike lisatööde teostamises. Lisatööde kokku leppimist loetakse lepingu muutmiseks ning sellele kohaldatakse lepingu muutmise sätteid.
   2. Lisatöödeks loetakse tellija poolsed muudatused lähteandmetes või projektdokumentatsioonis, mis põhjustavad ehitusprojekti mahu olulise suurenemise. Samuti loetakse lisatöödeks muudatused, mida tellija soovib ehitusprojekti sisse viia pärast põhiprojekti lõplikku kooskõlastamist tellija poolt ja mis ei ole tingitud töövõtja poolt oma kohustuste täitmata jätmisest.
   3. Riigihangete seaduse § 49 lõike 5 alusel on tellijal õigus töövõtjalt tellida väljakuulutamiseta läbirääkimistega menetluse alusel uusi projekteerimisteenuseid, mis seisnevad töövõtjalt käesoleva lepingu alusel tellitud projekteerimisteenusega samalaadse teenuse kordamises, nt valminud ehitusprojekti muutmine või täiendamine.
3. **AUTORIÕIGUSED**
   1. Töövõtja kinnitab ja kohustub tagama, et talle kuuluvad kõik varalised autoriõigused lepingu alusel loodavale ja tellijale üleandmisele kuuluvale ehitusprojektile, mis on autoriõigusega kaitstud. Töövõtja kinnitab ühtlasi, et varalised autoriõigused sellistele töödele on tema ainuõigused, mida ta ei jaga vastava ehitusprojekti osa autorite ega kaasautoritega ja nimetatud õiguseid ei ole loovutatud ega litsentsi alusel kasutada antud ühelegi kolmandale isikule.
   2. Töövõtja annab tellijale üle kõik varalised autoriõigused lepingu täitmise käigus tekkinud teosele või teostele (ehitusprojekt, selle osad või staadiumid). Varalised autoriõigused lähevad tellijale üle ilma poolte täiendava kokkuleppeta alates ehitusprojekti, selle osa või staadiumi eest tasumisest tellija poolt.
   3. Lepingu allkirjastamisega kinnitab töövõtja, et omab kõiki sellekohaseid õigusi ning annab tellijale üle ehitusprojekti autori(te) väljastatud litsentsi töö käigus tekkinud teose või teoste (ehitusprojekt, selle osad või staadiumid) isiklike autoriõiguste kasutamiseks koos nõusolekuga selliste õiguste all-litsentseerimiseks käesoleva lepinguga ettenähtud eesmärgil kogu autoriõiguse kehtivuse tähtajaks territoriaalsete piiranguteta. Litsents teose autori isiklike autoriõiguste kasutamiseks, sh õigus asuda teost kasutama läheb tellijale üle ilma poolte täiendava kokkuleppeta alates ehitusprojekti, selle osa või staadiumi eest tasumisest tellija poolt.
   4. Tasu varaliste autoriõiguste üleandmise eest ja tasu autori isiklike õiguste litsentsi eest loetakse makstuks koos tööde tasuga. Tellijal ei ole kohustust selliste õiguste eest töövõtjale või alltöövõtjatele ja teistele ehitusprojekti kaasautoritele täiendavalt tasuda.
   5. Punktides 5.2 ja 5.3 nimetatud õiguste andmine tähendab, et tellijal on õigus kasutada ehitusprojekti lähtematerjalina ehitustöö riigihanke korraldamiseks ja riigihanke alusel ehitamiseks (sh ehitusprojekti avaldamine), samuti edaspidi ehitusprojektis mistahes muudatuste, täienduste või täpsustuste tegemiseks (sh ehitusprojekti järgi ehitatud hoone juurde- või ümberehituste projekteerimiseks) ilma, et tellijal oleks vaja selleks saada hoone esialgsete projekteerijate luba või selle eest täiendavalt tasuda. Eeltoodud tegevuste jaoks loetakse nõusolek antuks lepinguga varaliste õiguste loovutmise ja isiklike õiguste litsentsi andmisega.
   6. Pooled on kohustatud autoriõiguste teostamisel hoiduma teise poole õiguste ja huvide kahjustamisest. Töövõtja kohustub hüvitama tellijale ehitusprojekti autori(te) poolt autoriõiguste võimaliku teostamise või tellija õiguste piiramisega tellijale tekitatud kahju ja kulutused.
4. **TÄHTAJAD**
   1. Töövõtjal on õigus alustada töö tegemist kohe pärast lepingu sõlmimist. Töövõtja kohustub tööd alustama mitte hiljem kui 14 kalendripäeva jooksul pärast lepingu sõlmimist.
   2. Valmis ja lõplikult komplekteeritud ehitusprojektide üleandmise tähtaeg on **01.07.2022** (edaspidi e*hitusprojekti tähtaeg*).
   3. Töövõtjal on õigus taotleda ehitusprojekti tähtaja muutmist juhul, kui talle ei ole tagatud tööde teostamiseks vajalikud lähteülesanded ja -andmed või kui töösse viiakse sisse parandused tellija soovil, mida loetakse lepingu tähenduses lisatööks ning mis suurendavad töö mahtu ja/või pikendavad töö kestvust või kui tellija ei pea kinni maksegraafikust. Lähtematerjalide üleandmise, lisatööde tegemise ja maksegraafiku tähtaegade hilinemise puhul võib lepingu tähtaeg või vahetähtajad muutuda ainult hilinenud päevade või lisatööde tegemiseks kulunud päevade arvu piires.
5. **TÖÖ TEGEMISE KORD**
   1. Tellija ja töövõtja viivad läbi vähemalt üks kord kuus, vajadusel tihedamini, korralisi nõupidamisi tellija asukohas, mille käigus lahendatakse töödega seotud jooksvaid küsimusi.
   2. Töövõtja garanteerib vajadusel ja tellija nõudel ehitusprojekti iga eriosa vastutava projekteerija osalemise projekteerimisnõupidamistel.
   3. Erakorralised nõupidamised toimuvad ühe poole nõudmisel mitte hiljem kui kolme kalendripäeva jooksul alates sellekohase kirjaliku teate esitamisest teisele poolele.
   4. Töövõtja koostab iga nõupidamise kohta protokolli, mis allkirjastatakse poolte kontaktisikute poolt ja mis muutub allkirjastatuna lepingu dokumendiks. Nõupidamiste protokollidega ei ole lubatud kokku leppida lepingu muutmises.
   5. Kui üks pool ei nõustu protokolli sisuga, siis ei ole poolel õigust keelduda protokolli allkirjastamast. Sellisel juhul koostatakse ja allkirjastatakse protokoll koos poolte eriarvamusega. Juhul, kui pool vaatamata eeltoodule keeldub protokolli allkirjastamast, tehakse protokolli märge teise poole allakirjutamisest keeldumise kohta ning protokoll loetakse pooltele siduvaks.
   6. Töövõtja on kohustatud tööde teostamisel kinni pidama projekteerimiskoosolekutel protokollitud otsustest.
   7. Töövõtja kooskõlastab perioodiliselt tellijaga ehitusprojekti erinevates staadiumites koostatud dokumentatsiooni.
   8. Töövõtja kohustub viima ehitusprojekti sisse parandused ja ettepanekud, mis on tehtud tellija valitud ehitusprojekti ekspertiisi teostaja ja konsultantide poolt ning tellija nõudmisel. Nimetatud muudatused ja täiendused kohustub töövõtja ehitusprojekti sisse viima tööde üldmaksumuse raames.
   9. Töövõtja kooskõlastab tellijaga projektis kasutatavad lahendused, tooted ning materjalide ja seadmete tehnilised karakteristikud, ehituslikud lahendused, materjalide ja seadmete tehnilised andmed jne; spetsifikatsioonides tuleb näidata seadmete ja materjalide tehnilised näitajad sellise detailsusega, et nende järgi oleks võimalik ehitustööde käigus valida nõuetele vastav seade, toode ja materjal.
   10. Kui tellija on nõudnud töövõtjalt ehitusprojektis selliste muudatuste tegemist või lahenduste ja meetodite kasutamist, mis võivad põhjustada lisariske ja täiendavaid kulutusi ning töövõtja on kirjalikult teatanud tellijale võimalike lisariskide ja täiendavate kulutuste tekkimisest, siis on ta vabastatud vastutusest võimalike kahjude tekkimisel.
   11. Enne põhiprojekti lõplikku kooskõlastamist tellija poolt on tellijal õigus nõuda projekti nii arhitektuurse kui ka eriosade lahenduste muutmist ning seda ei loeta lisatööks. Lisatööks ei loeta ka ehitusprojekti koostamise käigus esitatud tellija ettepanekuid, mille tulemusena kohustub töövõtja muutma juba välja töötatud lahendust või teostama lepingu dokumentidest sätestatust erinevad lahendused.
   12. Töövõtjal on õigus keelduda tellija korralduste täitmisest, kui need on vastuolus õigusaktide, EV-s kehtivate projekteerimisnormide või projekteerimise heade tavadega.
6. **ALLTÖÖVÕTJAD**
   1. Töö osalisel või täielikul tellimisel kolmandate isikute käest ehk alltöövõtjate kasutamisel jääb töö tegemise eest tellija ees täies ulatuses vastutavaks töövõtja.
   2. Töövõtja kohustub esitama lepingu täitmise alustamise ajaks tellijale selleks ajaks teadaolevate lepingu täitmisel osalevate alltöövõtjate nimed, kontaktandmed ja teabe nende seaduslike esindajate kohta ning info, millist osa tööst alltöövõtja tegema asub.
   3. Töövõtja peab esitama sama teabe ka iga alltöövõtja kohta, kes kaasatakse lepingu täitmisesse lepingu kestel ja kelle kohta pole tellijale lepingu täitmise alustamise ajaks teavet esitatud.
   4. Töövõtja ei tohi alltöövõtjat kaasata lepingu täitmisesse enne tellijalt vastava kooskõlastuse saamist. Tellija kohustub alltöövõtja kaasamise kooskõlastama või sellest keelduma viie tööpäeva jooksul töövõtjalt alltöövõtja andmete saamisest arvates.
   5. Tellijal on õigus alltöövõtjat mitte kooskõlastada ja nõuda kaasatud alltöövõtja eemaldamist, kui alltöövõtja ei vasta selle töö tegemise osa, mille tegemiseks alltöövõtja kaasatakse, suhtes seatud nõuetele (nt vastutaval isikul puuduvad nõutavad kutsekvalifikatsioonid vmt).
7. **TÖÖ ÜLEANDMINE JA VASTUVÕTMINE**
   1. Töövõtja annab valmis töö või töö etapi tellijale üle üleandmise-vastuvõtmise aktiga või vaheaktiga, edastades töövõtja esindaja poolt digitaalselt allkirjastatud töö tulemdokumendid ja eraldi failina digitaalselt allkirjastatud akti tellija kontaktisiku e-postiaadressile.
   2. Töö või töö etapp loetakse tellija poolt vastuvõetuks alates akti või vaheakti tellija esindaja poolt allkirjastamisest. Töövõtja poolt annab töö või töö etapi üle ning tellija poolt võtab vastu lepingus poolte kontaktisikutena määratud esindajad.
   3. Aktis või vaheaktis fikseeritakse üleantava dokumendi nimetus või töö etapi kirjeldus, üleandmise aeg ja üleantava töö maksumus, mis ei ole arve.
   4. Tellija kohustub töövõtja poolt üleantud töö ja esitatud akti 7 päeva jooksul selle esitamisest üle vaatama ning akti allkirjastama või sama tähtaja jooksul esitama kirjalikult oma pretensioonid töö osas ja põhjendused töö vastuvõtmisest keeldumise kohta. Tellijal on õigus keelduda tööd vastu võtmast ja aktile alla kirjutamast, kui töö ei vasta lepingu tingimustele. Sellisel juhul esitab tellija töövõtjale 7 päeva jooksul akti esitamisest oma põhjendatud pretensioonid ja annab töövõtjale mõistliku tähtaja puuduste kõrvaldamiseks.
   5. Kui töövõtja on käesolevast lepingust tulenevad kohustused täitnud ja tellijale esitanud akti allkirjastamiseks ning tellija ei ole esitanud põhjendatuid pretensioone 7 päeva jooksul peale akti esitamist, siis loetakse töö tellija poolt vastu võetuks.
   6. Pretensiooni mitteesitamine tellija poolt eelnimetatud tähtaja jooksul enne akti allkirjastamist ei piira tellija õigusi esitada töövõtjale pretensioone puuduste suhtes, mille avastamine üleantud tööde ülevaatuse käigus ei olnud mõistlikul moel võimalik, sh projekteerimisvead, mis ilmnevad ehitusprojekti järgi ehitamise või valmis ehitise kasutamise käigus.
   7. Töövõtja koostab arve tellija poolt kinnitatud akti alusel.
8. **LEPINGU HIND JA MAKSETINGIMUSED**
   1. Tasu valmis töö eest on kokku **....... eurot**, millele lisandub käibemaks kehtivas määras.
   2. Tasu sisaldab kõiki töö tegemise ja üleandmisega ning autoriõiguse loovutamise ja litsentsiga seotud maksumusi ja kulusid. Lepingu hind ei ole seatud sõltuvusse inflatsioonist või muudest teguritest ning seega lepingu kehtivuse tähtaja jooksul korrigeerimisele ei kuulu.
   3. Tellija ei tee ettemaksu. Tasu maksmine toimub järgmiselt:
      1. tasumine toimub pärast lõplikult valmis ehitusprojektide üleandmist tellijale;
   4. Töövõtjal tekib õigus nõuda ning tellijal kohustus maksta tasu pärast töö etapi üleandmise-vastuvõtmise akti allkirjastamist ja vastuvõtmist tellija poolt.
   5. Tasu nõudmiseks esitab töövõtja tellijale arve masinloetava e-arvena, mille tellija kohustub tasuma arvel näidatud tähtaja jooksul, mis ei tohi olla lühem kui 14 kalendripäeva arve esitamisest.
9. **TÖÖVÕTJA KOHUSTUSED ja ÕIGUSED**
   1. Töövõtja on kohustatud:
      1. tegema töö lepingu nõuete kohaselt ning lepinguga määratud mahus ja ulatuses kooskõlas tööle kehtivate õigusaktide ja normidega ning töövõtja majandus- ja kutsetegevuses tunnustatud parima tava ja praktikaga ning seda liiki tööle omase kõrge kvaliteediga;
      2. tagama töö teostamisel ja korraldamisel vajaliku kvalifikatsiooniga tööjõu kasutamise, samuti esitama tellija esimesel nõudmisel andmed tööde vahetute teostajate ja nende kvalifikatsiooni kohta. Tellija eeldab, et lepingu täitmisel kasutatakse spetsialiste, kelle töövõtja esitas riigihanke pakkumuse koosseisus pakkuja kvalifitseerimiseks. Juhul, kui töövõtja soovib töö teostamiseks kasutada isikuid, keda ei ole nimetatud pakkumuse koosseisus, tuleb nende isikute väljavahetamine eelnevalt kooskõlastada tellijaga, kusjuures sellised isikud peavad vastama vähemalt samadele nõuetele, mis oli esitatud pakkujale hanke kvalifitseerimistingimustes ja vastavustingimustes;
      3. lepingu täitmisel olema majanduslikult sõltumatu asjaoludest, mille tõttu ta ei saa olla objektiivne tellija huvide esindamisel ning tööga seotud otsuste tegemisel. Kui lepingu kehtimise ajal ilmnevad töövõtja (sh tema alltöövõtja) sõltumatust ja objektiivsust mõjutavad asjaolud, siis on töövõtja kohustatud tellijat sellest viivitamatult informeerima;
      4. vastama tellija järelpärimistele tööde tegemise hetke olukorra kohta kolme tööpäeva jooksul ning lubama kontrollida töö tegemise käiku;
      5. kõrvaldama omal kulul kõik töö läbivaatamisel ilmnenud puudused ning järgima eksperdi ja tellija poolt esitatud nõudmisi, kui need ei ole vastuolus projekti koostamise nõuetega;
      6. andma tellijale selgitusi ja konsultatsioone töö realiseerimisel, sealhulgas töö realiseerimiseks korraldatavate hankemenetlusete käigus kolme tööpäeva jooksul riigihankemenetluses ehitusprojekti kohta küsimuse esitamisest, ning tellija nõudmisel viivitamata parandama töövõtja kulul töö realiseerimise käigus töös ilmnenud puudused või vead;
      7. teavitama tellijat töö tegemist oluliselt mõjutavatest või takistavatest asjaoludest võimalikult aegsasti või viivitamatult nende ilmemisel ning pakkuma omalt poolt lahendusi võimalike takistuste likvideerimiseks või nende mõjude leevendamiseks;
      8. tegema tellijaga igakülgset koostööd tellija huvist ja eesmärkidest lähtuvalt.
   2. Töövõtjal on õigus:
      1. saada nõuetekohaselt tehtud ja üleantud töö või töö etapi eest tasu vastavalt lepinguga kokkulepitule;
      2. saada tellijalt töö tegemiseks vajalikku lähteandmeid, informatsiooni ja juhiseid;
      3. teha tellijale ettepanekuid töö lahenduste osas niivõrd, kuivõrd need muudatused töövõtja parima arusaama kohaselt võiksid teenida projekteeritava ehitise optimaalsema ja otstarbekama valmimise huve;
      4. nõuda tellijast sõltuvate mitteõiguspäraste takistuste kõrvaldamist töö teostamisel või korraldamisel.
10. **TELLIJA KOHUSTUSED ja ÕIGUSED**
    1. Tellijal on kohustus:
       1. tasuda töövõtjale tehtud töö eest vastavalt lepingule;
       2. anda töövõtjale üle vajalikud lähteandmed lepingus või koosolekute protokollides fikseeritud tähtaegadeks;
       3. edastada töövõtjale igasugust informatsiooni, mis tellija parima äranägemise kohaselt võib aidata kaasa tööde kiiremale ja optimaalsemale teostamisele;
       4. teavitama töövõtjat teenuse osutamist oluliselt mõjutavatest asjaoludest võimalikult aegsasti või viivitamatult nende ilmemisel ja pakkuma omalt poolt lahendusi võimalike takistuste likvideerimiseks või nende mõjude leevendamiseks;
       5. tegema töövõtjaga igakülgset koostööd lepinguga seatud eesmärkidest lähtuvalt.
    2. Tellijal on õigus:
       1. nõuda töövõtjalt lepingus sätestatud kvaliteedinõuetest, lähteandmetest, lepingu hinnast ja lepingu tähtaegadest kinni pidamist;
       2. teostada kontrolli ja järelevalvet töövõtja teostatavate töö mahu ja kvaliteedi vastavuse osas kehtestatud nõuetele ja kahtluste olemasolul igal ajal kontrollida töö käiku ja kvaliteeti;
       3. nõuda töövõtja kaasatud spetsialistide väljavahetamist töövõtja kulul, kui nimetatud isikud teostavad töid mittekohaselt, on uuenduslike lahenduste osas asjatundmatud või ei ole koostööaltid, ei ole sidevahendite teel mõistlikku pingutusega kättesaadavad või ilmselgelt ei toeta või ignoreerivad tellija eesmärgi saavutamist;
       4. pöörduda kolmandate isikute poole sõltumatu eksperthinnangu saamiseks tööde kvaliteedi kohta.
11. **KINDLUSTUS**
    1. Töövõtja sõlmib ja esitab tellijale enne tööde alustamist, kuid hiljemalt 14 kalendripäeva jooksul pärast lepingu sõlmimist omal kulul vabatahtliku vastutuskindlustuse (tsiviilvastutuskindlustuse) lepingu, mis peab vastama järgmistele tingimustele:
       1. tsiviilvastutuskindlustuse hüvitise minimaalne piirmäär on hankelepingu kogumaksumusega võrdne summa, omavastutuse maksimaalse suurusega 1500 eurot;
       2. kindlustusandja peab hüvitama kahju, mille töövõtja on oma erialases tegevuses tekitanud kolmandale isikule kindlustusperioodil toimunud kindlustusjuhtumi tagajärjel (iga juhtumi kohta kuni 30 000 eurot). Kindlustuslepingu tähenduses peetakse kolmanda isikuna silmas ka käesoleva lepingu järgset tellijat;
       3. muuhulgas peab kindlustusleping võimaldama mittenõuetekohase töö või teenuse ümbertegemise, parandamise või asendamise kulude ning sellega kolmandale isikule (sh käesoleva lepingu järgsele tellijale) tekkiva võimaliku kahju hüvitamist;
       4. kindlustuslepingu kindlustusperiood peab algama hiljemalt 14 kalendripäeva pärast käesoleva lepingu jõustumist ning kestma vähemalt kuni lepingu kohaselt teostatava objekti ehituse valmimiseni.
    2. Pikendatud kindlustusleping (kindlustusperiood) peab hõlmama muuhulgas kindlustusjuhtumeid, mis toimusid või ilmnesid esialgse kindlustuslepingu kindlustusperioodil (tagasiulatuva kaitsega kindlustusleping).
    3. Kindlustuslepingu nõuete esitamise periood ja kahjust teatamise laiendatud periood peab hõlmama nii kindlustusperioodi kui ka täiendavalt vähemalt 60 päeva pikkust kindlustusperioodile järgnevat perioodi. Kindlustusperioodi muutmisel (pikendamisel) kohustub töövõtja kindlustuslepingus vastavalt pikendama ka nõuete esitamise perioodi ja kahjust teatamise laiendatud perioodi.
    4. Töövõtja kohustub enne kindlustuslepingu sõlmimist kooskõlastama sõlmitava kindlustuslepingu tingimused tellijaga, kellel on õigus kontrollida ning mitte kooskõlastada lepingus sätestatud tingimustele mittevastavat kindlustuslepingu projekti. Töövõtja kohustub jätma tellijale kindlustuslepingu tingimuste kooskõlastamiseks aega vähemalt kolm tööpäeva.
12. **VASTUTUS ja ÕIGUSKAITSEVAHENDID**

**Üldine vastutus**

* 1. Pooled kannavad vastutust lepingu täitmise eest ning on kohustatud hüvitama teisele poolele lepingu rikkumisega (lepingu täitmata jätmine või mittenõuetekohane täitmine) tekitatud kahju. Pooled ei vastuta lepingu rikkumise eest, mis leidis aset vääramatu jõu tagajärjel.
  2. Töövõtja vastutab töö vastavuse eest lepingu tingimustele. Töö mittevastavuse korral lepingule kohustub töövõtja hüvitama tellijale sellega kaasnevad kulud ja kahjud, muuhulgas ehitusprojekti alusel teostatavate ehitustööde ehitusmaksumuse suurenemine või ehitustööde pikenemise, mis on tingitud ehitusprojekti mittevastavusest lepingule.
  3. Töös puuduste ilmnemisel on töövõtja kohustatud tellija nõudmisel töö parandama tellija poolt määratud mõistliku tähtaja jooksul. Kui töövõtja ei paranda tööd tellija poolt määratud tähtajaks, võib tellija ise töö parandada ja nõuda töövõtjalt selleks tehtud mõistlike kulutuste hüvitamist, samuti vähendada töövõtjale maksmisele kuuluvat tasu. Töös esinevaks puuduseks loetakse muuhulgas viga või hooletust töövõtja poolt tehtud arvutustes, uurimis- või mõõdistamistulemuste esitamisel, seletuste või juhendite sõnastamisel või jooniste vormistamisel, erinevusi projekti eriosades esitatud andmetes või muud viga, mille tõttu töö tulemus ei vasta lepingu tingimustele. Töövõtja vastutab ka selliste projekti puuduste eest, mis ilmenvad ehitusprojekti järgi ehitatud ehitise ehitisgarantiiaja jooksul ning on sellest tulenevalt kohustatud koostama oma kulul ehitise garantiiperioodil ilmnenud ja ehitusprojektist lähtuvate puuduste kõrvaldamiseks vajalikud projektlahendused.
  4. Töövõtja vastu lepingu rikkumisest (projekteerimisvead) tulenevate nõuete esitamise aegumistähtaeg hakkab kulgema alates käesoleva lepingu alusel tehtavate tööde lõplikust üleandmist, milleks loetakse ehitusprojekti alusel tehtavate ehitustööde valmimist ja üleandmist tellijale, v.a juhul kui leping lõppeb punktis 6.5 sätestatud juhul põhjusel, et tellija ei alusta ehitustöödega 14 kuu jooksul pärast lepingu alusel koostatud ehitusprojekti koos vastuvõtmist tellija poolt. Sellisel juhul hakkab aegumistähtaeg kulgema alates põhiprojekti aktiga üleandmisest tellijale.
  5. Kui üks pool rikub oma lepingust tulenevaid kohustusi, siis on teisel poolel õigus lisaks Lepingus kokkulepitule kasutada tema suhtes ka muid võlaõigusseadusest tulenevaid õiguskaitsevahendeid.

**Viivised ja leppetrahvid**

* 1. Lepingust tuleneva rahalise kohustuse täitmisega viivitamisel, kui ei esine vastutusest vabastavaid asjaolusid, kohustub viivituses olev pool teise poole kirjalikul nõudmiselt tasuma teisele poolele viivist 0,25% tasumisega viivitatud summalt päevas iga hilinenud kalendripäeva eest kuni kohustuse täitmiseni.
  2. Töövõtja kohustub, kui ei esine vastutusest vabastavaid asjaolusid, maksma tellija nõudmisel leppetrahvi:
     1. lepingu tingimustele vastava töö või selle etapi üleandmisega viivitamisel üle lepingus kokkulepitud tähtaja kuni 0,25% lepingu käibemaksuta hinnast päevas iga viivitatud päeva eest kuni töö nõuetekohase üleandmiseni tellijale;
     2. töös puuduse kõrvaldamisega viivitamisel üle tellija antud mõistliku tähtaja kuni 0,25% lepingu käibemaksuta hinnast päevas iga viivitatud päeva eest kuni töö nõuetekohase üleandmiseni tellijale;
     3. lepinguga nõutud kindlustuslepingu mittetähtaegsel esitamisel kuni 150 eurot päevas kuni nõutava poliisi esitamiseni;
     4. tellija poolt lepingust taganemise või lepingu ülesütlemise korral töövõtjapoolse lepingu olulise rikkumise korral kuni 20% lepingu käibemaksuta hinnast.
  3. Leppetrahvi tasumine ei asenda kohustuse täitmist ning lisaks leppetrahvile on tellijal õigus nõuda leppetrahvi summat ületavate tekitatud kahjude hüvitamist ning rakendada muid õiguskaitsevahendeid.
  4. Tellijal on õigus ühepoolselt tasaarvestada töövõtjale maksmisele kuuluvast lepingu tasust lepingust tulenevaid ja tellija poolt rakendatud leppetrahve ning tekitatud kahju korral kahjuhüvitisi.

**Taganemine ja ülesütlemine**

* 1. Tellijal on õigus lepingust taganeda, kui töövõtja viivitab töö alustamisega rohkem kui 14 kalendripäeva alates päevast, mis on lepinguga kokku lepitud.
  2. Tellijal on õigus leping erakorraliselt üles öelda järgmistel juhtudel:
     1. esineb mahajäämus ajagraafikust 14 kalendripäeva või rohkem ja töövõtja ei ole mahajäämust likvideerinud ka tellija antud mõistliku lisatähtaja jooksul;
     2. töövõtjat asutakse saneerima või kuulutatakse välja töövõtja pankrot;
     3. vaatamata tellija korduvatele nõudmistele ei esita töövõtja lepinguga nõutavat kindlustust;
     4. töövõtja ei täida lepingus kokku lepitud nõudeid või on tema tegevus muul viisil vastuolus lepinguga ja töövõtja ei ole rikkumist kõrvaldanud ka tellija antud mõistliku lisatähtaja jooksul;
     5. esineb muu mõjuv põhjus lepingu ennetähtaegseks lõpetamiseks.
  3. Kui tellija ütleb lepingu erakorraliselt üles, siis on töövõtjal õigus nõuda tasu tegelikult tehtud tööde eest, millest tellijal on õigus maha arvestada lepingu ülesütlemise ja tööde katkestamisega kaasnevad tõendatud kahjud, sh tööde kallinemisega kaasnevad kahjud, juba teostatud tööde kahjustumise ning tööde ümbertegemise kulud, samuti lepingu täitmisega seotud leppetrahvid ja viivised ning muud lepingu alusel maha arvestamisele kuuluvad summad. Tähtaegadest mittekinnipidamisega seotud leppetrahve arvestatakse kuni lepingu ülesütlemise jõustumiseni.
  4. Töövõtjal on õigus leping erakorraliselt üles öelda, kui tellija on teostatud tööde eest tasumise maksetähtaega, sh vahetähtaega, ületanud rohkem kui 30 kalendripäeva.

1. **VÄÄRAMATU JÕUD**
   1. Pooled ei vastuta oma lepingust tulenevate kohustuste rikkumise eest, mille põhjustas vääramatu jõud. Vääramatu jõud on asjaolu, mida pool ei saanud mõjutada ja mõistlikkuse põhimõttest lähtudes ei saanud temalt oodata, et ta lepingu sõlmimise ajal selle asjaoluga arvestaks või seda väldiks või takistava asjaolu või selle tagajärje ületaks.
   2. Lepingu mittetäitmine põhjusel, mida on tekitanud vääramatu jõud, loetakse vabandatavaks üksnes tingimusel, et pooled rakendavad jõupingutusi sellise olukorra vältimiseks ning tingimusel, et võetakse tarvidusele meetmed lepingu täitmiseks.
   3. Pool, kelle tegevus lepingujärgsete kohustuste täitmisel on takistatud vääramatu jõu asjaolude tõttu, on kohustatud sellest koheselt kirjalikult teatama teisele poolele. Teates tuleb kirjeldada lepingu täitmise takistust, samuti esitada põhjendused ja tõendid, mis näitaks, et takistus on põhjustatud vääramatust jõust ja pool on rakendanud kõiki võimalikke meetmeid takistuse ületamiseks. Võimalusel tuleb teates esitada prognoos takistuse ajalise kestuse kohta.
   4. Vääramatu jõud muudab lepingus toodud tähtaegu perioodi võrra, mille jooksul vääramatu jõu tegurid takistavad lepingu täitmist. Pooled peavad oma lepinguliste kohustuste täitmist jätkama niipea, kui vääramatu jõu tegurid on kõrvaldatud.
   5. Kui vääramatu jõu asjaolud kestavad üle 30 päeva, otsustavad pooled läbirääkimiste käigus oma lepinguliste kohustuste täitmise võimalused.
   6. Kui vääramatu jõu asjaolud takistavad lepingu täitmist kestusega üle 45 kalendripäeva, siis on pooltel õigus leping erakorraliselt üles öelda või lepingust taganeda. Sellisel juhul ei ole pooltel õigus nõuda teiselt poolelt lepingu mittetäitmise või mittenõuetekohase täitmisega tekitatud kahju hüvitamist. Käesolev punkt ei välista ega piira poolte õigust kasutada muid seadusest tulenevaid lepingust taganemise aluseid.
2. **LEPINGU MUUTMINE**
   1. Lepingut võib muuta ainult poolte nõusolekul kirjalikus vormis kooskõlas riigihangete seadusega (RHS § 123). Muudatused ja täiendused lepingule on kehtivad, kui need on sõlmitud kirjalikult ja alla kirjutatud poolte volitatud esindajate poolt.
   2. Lepingut muuta sooviv pool esitab muudatusettepanekud teisele poolele kirjalikult. Teine pool on kohustatud nimetatud ettepaneku läbi vaatama ja ettepaneku esitanud poolele kirjalikult vastama hiljemalt kahe nädala jooksul arvates ettepaneku saamisest. Ettepaneku mitterahuldamise otsus peab olema põhjendatud.
   3. Kui pooled jõuavad lepingu muutmise või täiendamise suhtes kokkuleppele, loetakse muudatus või täiendus edaspidi lepingu lahutamatuks lisaks.
   4. Eesti Vabariigi õigusaktide muutmisest tulenev vastuolu mõne käesoleva lepingu sättega ei mõjuta ülejäänud lepingu kehtivust. Lepingupooled kohustuvad vastastikusel kokkuleppel seadusega vastuolus oleva kokkuleppe viima kooskõlla kehtiva seadusega.
3. **LEPINGU KEHTIVUS ja LÕPPEMINE**
   1. Leping jõustub ja loetakse sõlmituks selle allkirjastamisel mõlema poole poolt (lepingu sõlmimise päev on viimase digitaalallkirja andmise päev) ja on kehtiv kuni kohustuste täitmiseni poolte poolt.
   2. Leping lõpeb lepingu kehtivusaja möödumisel või lepingu ennetähtaegsel ühepoolsel ülesütlemisel võlaõigusseaduse ja/või käesoleva lepingu alusel.
   3. Lepingu võib ennetähtaegselt lõpetada poolte kokkuleppel.
   4. Pooltel on õigus leping ühepoolselt ennetähtaegselt kirjaliku avaldusega üles öelda, kui selleks on mõjuv põhjus, teatades sellest ette mõistliku aja. Mõjuva põhjusega on tegemist, kui kõiki asjaolusid arvesse võttes ja mõlema poole huvisid kaaludes ei või oodata, et pool jätkaks lepingu täitmist kuni lepingu tähtaja saabumiseni.
4. **TEATED**
   1. Lepinguga seotud teated peavad olema esitatud kirjalikus või sellega võrdsustatud elektroonilises vormis, välja arvatud juhtudel, kui sellised teated on informatsioonilise iseloomuga, mille edastamisel teisele poolele ei ole õiguslikke tagajärgi.
   2. Informatsioonilist teadet võib edastada vabas vormis telefoni või e-posti teel lepingus nimetatud kontaktisikule.
   3. Kirjalikud või sellega võrdsustatud elektroonilises vormis teated edastatakse teisele poolele tema lepingus või äriregistris märgitud ametlikule e-postiaadressile digitaalselt allkirjastatuna või posti teel tähitud kirjaga lepingus või äriregistris märgitud ametlikule asukoha aadressile või antakse üle allkirja vastu. Ühe poole teade teisele poolele loetakse kättesaaduks, kui teade on saadetud ametlikule e-posti aadressile ning sellest on möödunud üks tööpäev või postiaadressile ning sellest on möödunud neli tööpäeva, v.a juhul, kui teine pool on teate kättesaamist e-posti teel varasemalt kinnitanud või kättesaamist allkirjaga kinnitanud.
5. **POOLTE KONTAKTISIKUD**
   1. Tellija kontaktisik on Miia Kraun, tel 53099202, e-post [miia.kraun@sauevald.ee](mailto:miia.kraun@sauevald.ee).
   2. Töövõtja kontaktisik on projektijuht ................ tel +372 ................, e-post .................
6. **POOLTE ANDMED JA ALLKIRJAD**

|  |  |  |
| --- | --- | --- |
| Tellija: | Töövõtja: |  |
| Saue Vallavalitsus | ........ |  |
| 77000430 | Registrikood: .............. |  |
| Kütise 8, Saue linn | .................... |  |
| Saue vald, Harju maakond 76505 | .................... |  |
| [info@sauevald.ee](mailto:info@sauevald.ee) | e-post: ....................... |  |
|  |  |  |
| (allkirjastatud digitaalselt) | (allkirjastatud digitaalselt) |  |
| Andres Laisk | .............................. |  |
| vallavanem | Juhatuse liige |  |